Die Suid-Afrikaanse Spoorweë Klas 16E 4-6-2 van 1935 was 'n stoomlokomotief uit die vorige eeu. In 1935 het die Suid-Afrikaanse Spoorweë ses Klas 16E-stoomlokomotiewe met 'n 4-6-2 "Pacific"-tipe wielrangskikking in snelpassasiersdiens geplaas. Ná die Groot Depressie in Suid-Afrika van 1930-1933, het die Suid-Afrikaanse Spoorweë (SAR) begin om sy Kaapstad – Johannesburg snelpassasiersdiens te verbeter. Om hoër gemiddelde snelhede vir sy belangriker sneltreine te bereik, is die Klas 16E 4-6-2 "Pacific"-tipe lokomotief ontwerp deur AG Watson, Hoof Meganiese Ingenieur van die SAR van 1929 tot 1936, spesifiek vir gebruik met die Union Express en die Union Limited treine. Ses lokomotiewe is deur Henschel & Son in Kassel, Duitsland gebou en in 1935 afgelewer, genommer in die reeks van 854 tot 859. Met sy 72 duim (1 830mm) deursnee gekoppelde wiele, is die Klas 16E beskou as die merkwaardigste Kaapse spoor snelpassasierslokomotief wat ooit gebou is. Dit het die grootste vuurrooster van enige "Pacific"-lokomotief buite Noord-Amerika gehad. Die gekoppelde wiele was die grootste ooit op enige smalspoorlokomotief en dit het 'n algehele massa en trekkrag gelyk aan of meer as dié van die meeste "Pacifics" buite Noord-Amerika gehad.